Gautrein gaan uitbreiArgieffoto Reuse-uitbreidings word vir die Gautrein beplan met talle nuwe stasies en roetes in die vooruitsig. Volgens ŉ woordvoerder van die Gautrein is ŉ lewensvatbaarheidstudie gedoen en is bevind dat die uitbreiding van die spoornetwerk aansienlike ekonomiese- en vervoervoordele sal inhou vir die provinsie én die land. Daar is onder meer voorspellings gedoen oor die provinsie se vervoerbehoeftes in 2025 en 2037. Daar is vasgestel dat indien niks gedoen word nie daar grootskaalse verkeersvertragings sal wees teen 2037 en dat motoriste teen ŉ gemiddelde spoed van 15 km/h op ŉ deurpad sal aankruier. Ismail Vadi, LUR vir paaie en vervoer in Gauteng, het gesê 19 nuwe Gautrein-stasies word beplan oor die volgende 20 jaar. Die uitbreidingsprojek maak voorsiening vir stasies in Roodepoort, Little Falls, Fourways, Sunninghill, Olievenhoutbosch, Irene, die ooste van Pretoria en Hazeldean op die roete tussen Jabulani via Cosmo City en Samrand na Mamelodi. Die roete tussen Sandton en Cosmo City sal ŉ stasie in Randburg hê. Op die roete tussen Rhodesfield en Boksburg word ŉ stasie beplan by die East Rand Mall. Die moontlikheid van ŉ roete na die OR Tambo-lughawe van Boksburg word ook ondersoek. ŉ Toekomstige roete van Cosmo City na die Lanseria-lughawe is ook in die vooruitsig. Volgens die Gautrein sal die uitbreiding in vyf fases geskied. Die Gautrein is al ses jaar aan die gang en sowat 80 miljoen passasiersreise is al onderneem. Die Gautrein het volgens berigte al 122 000 werksgeleenthede geskep tussen 2006 en 2011 en vir elke R1 wat op die Gautrein bestee is, is R1,72 tot die Gautengse ekonomie bygevoeg. Die Gautrein-bestuursagentskap het intussen sy lewensvatbaarheidstudie aan die provinsiale en nasionale tesourie en ander belanghebbendes oorhandig. Die uitbreidingsprojek sal na verwagting sowat 211 000 werksgeleenthede skep. Die finale roete en omgewingsimpakstudies sal gedoen word sodra die projek goedgekeur word. Die spoed waarteen die ontwikkeling gaan plaasvind, sal afhang van hoeveel geld beskikbaar gestel word.